Broj: 01-076/24-3912

Podgorica, 28.10.2024. godine

Klub poslanika “Evropa sad”

Poslanik, g-din Tonći Janović

**POSLANIČKO PITANJE**

Uvaženi predsjedniče Vlade, gospodine Spajiću,

Zbog različitih interpretacija u medijima i komentara političkih aktera o efektima programa Evropa sad 1 i 2, molim Vas da mi odgovorite na sljedeće:

Da li je program Evropa sad 2 održiv i da li će uvećati javni dug?

Koliki ste javni dug zatekli 2020. godine?

Da li ste u međuvremenu prodali Elektroprivredu i zadužili za tekuću potrošnju milijardu eura?

Da li ćete uvećati opšti stopu PDV-a, koja iznosi 21 odsto?

Da li ste ugasili Fond za zdravstvo?

Da li ste ugasili Fond PIO?

Da li će reforme Vlade uticati na smanjenje ili uvećanje penzija?

Kolika je inflacija danas, šta je izazvalo poskupljenja u Crnoj Gori i kada je inflacija bila najveća?

**ODGOVOR**

Uvaženi poslaniče Janoviću,

Kako ste Vi postavili vrlo konkretna pitanja, a imajući u vidu neviđenu kampanju kojoj smo svjedočili na temu programa Evropa sad 2, vrlo eksplicitno ću Vam i odgovoriti.

Da li je program Evropa sad 2 održiv i da li će uvećati javni dug?

Programi Evropa sad 1 i 2 kao i svi ostali programi koje ćemo implemetirati u budućnosti apsolutno su ekonomski održivi i u korist svih građana, privrede Crne Gore i javnih finansija. Ovim programom, svi zaposleni u Crnoj Gori već za par dana primiće veće zarade a sa januarskom penzijom svi penzioneri koji primaju penziju iznad minimalne i uvećanu penziju. Program je koncipiran na način da nijedan cent zaduženja neće biti iskorišćen za finansiranje programa, budući da će svake godine biti ostvaren suficit tekuće potrošnje što je “zlatno” pravilo planiranja budžeta. To znači da će sve tekuće obaveze država servisirati iz tekućih prihoda. Javni dug isključivo će se povećavati po osnovu finansiranje infrastrukturnih projekata, koji su, složićemo se, apsolutni prioritet Crne Gore kako sa aspekta kvaliteta života građana tako i sa aspekta ekonomskog rasta i razvoja.

Koliki ste javni dug zatekli 2020. godine?

Javni dug na kraju 2020. godine iznosio je 4,41 milijardi eura ili 105,3% BDP-a. prosječna zarada iznosila je 524€, minimalna zarada 222€ a minimalna penzija 128€. Danas javni dug iznosi 4,5 milijardi eura ili 62,3% BDP-a a prosječna zarada će do kraja godine iznositi 1000€, dakle skoro duplo u odnosu na 2020, minimalna zarada 600€ i 800€, skoro tri ili čak četiri puta više, što je slučaj i sa minimalnom penzijom koja iznosi 450€. Brojke su egzaktne i neumoljive a sva druga priča služi samo u dnevno-političke svrhe onima koji nemaju konketan ekonomski program koji bi ponudili građanima.

Da li ste u međuvremenu prodali Elektroprivredu i zadužili za tekuću potrošnju milijardu eura?

Ne. Elektroprivreda je u vlasništvu države Crne Gore a prema javno dostupnim podacima o izvršenju budžeta, za period januar-avgust ostvaren je suficit budžeta u iznosu od 93,7 mil. € ili 1,3% BDP-a kao i suficit tekuće budžetske potrošnje. U Trezoru imamo oko 600 mil. € likvidnih sredstava i pored toga što smo od početka godine otplatili skoro 500 mil. € starih dugova, od čega oko 250 mil.€ iz tekućih prihoda. Zaključenim “hedžing” aranžmanom unaprijeđena je valutna struktura duga i ostvarena budžetska ušteda od 6,8 mil.€. Sve ovo potvrđeno je od strane relevantnih kreditnih agencija koje su unaprijedile ocjenu kreditnog rejtinga Crne Gore što svjedoči povjerenju međunarodnih finansijskih institucija u ekonomsku politiku i perspektive razvoja države.

Da li ćete uvećati opšti stopu PDV-a, koja iznosi 21 odsto?

Vrlo kratak i jednostavan odgovor: Ne.

Da li ste ugasili Fond za zdravstvo?

Ne. Radi poređenja, Fond za zdravstvo 2020. godine imao je na raspolaganju budžet na nivou oko 300 mil.€, ove godine budžet Fonda za zdravstvo iznosi preko 435 mil. €. Toliko o ugroženosti finansiranja Fonda.

Da li ste ugasili Fond PIO?

NE. Fond PIO nastavlja da obavlja svoje nadležnosti kao i do sada.

Da li će reforme Vlade uticati na smanjenje ili uvećanje penzija?

Prva mjera programa Evropa sad 2 i to samo dva mjeseca od formiranje 44. Vlade bila je povećanje minimalne penzije na 450€ čime je unaprijeđen standard za oko 74 000 penzionera. Sa januarskom penzijom, svi ostali penzioneri, koji primaju penziju iznad minimalne, ostvariće rast penzija za prosječno 50-60€. Ne tako davno svjedočili smo da su se penzije povećavale svega par eura godišnje, pa je prosječna penzija za deset godina (u periodu 2011-2020. godine) povećana za ukupno 17€.

Kolika je inflacija danas, šta je izazvalo poskupljenja u Crnoj Gori i kada je inflacija bila najveća?

Crna Gora kao mala, otvorena i visoko uvozno zavisna ekonomija nije imuna na globalna ekonomska i geopolitička kretanja. Pandemija izazvana COVID virusom i rat u Ukrajini uticali su značajno na rast inflacije u globalnim okvirima. Najveća godišnja inflacija u Crnoj Gori zabilježena je u 2022. godini kada je iznosila 13%. I ovo nije samo problem Crne Gore čemu svjedoči, da su i mnogo ekonomski snažnije zemlje imale čak i veću inflaciju, kao što je npr. slučaj sa Češkom koja je 2021. i 2022. godine imala veće stope inflacije od naše države.

Ono što može da nas raduje jeste da inflatorni pritisak slabi i da je uspostavljen opadajući trend inflacije, pa prema podacima MONSTAT-a godišnja inflacija iznosi 1% što je najniži zabilježeni nivo od marta 2021. godine dok su cijene na mjesečnom nivou zabilježile pad i niže su 0,4% u odnosu na avgust. Cijene hrane su u septembru pale za 1,7%, kao rezultat ograničenja marži u trgovačkim lancima shodno vladinoj akciji “Limitirane cijene”.

S poštovanjem,

 PREDSJEDNIK

 mr Milojko Spajić